**КУКЕЕВА Газиза Багдатовна,**

**№131 жалпы орта білім беретін мектебінің қазақ тілі мен әдебиеті пәні мұғалімі.**

**Шымкент қаласы**

**АЛАШТЫҢ СӨНБЕС ЖҰЛДЫЗЫ**

**Қазақ халқының лирик ақыны Мағжан Жұмабаевтың туғанына 130 жыл толуына орай өткізілген «алаштың сөнбес жұлдызы» атты әдеби кештің сценарийі.**

**Жүргізушілер:**

**1-жүргізуші:** -Армысыздар, текті елімнің текті ұрпақтары!
**2-жүргізуші:** -Армысыздар, кешке жиналған көпшілік қауым! Мағжан Жұмабаевтың 130 жылдығына арналған «Алаштың сөнбес жұлдызы» атты әдеби кешімізді ашық деп жариялауға рұқсат етіңіздер!

**1-жүргізуші:** Мағжан Жұмабаев поэзия әлеміндегі жарық жұлдыз, қайталанбас құбылыс. Оның қуатты, бойға жігер, жүрекке от беретін рухты үні, ізденістері мен жаңашылдығы қазақ әдебиетін ХХ ғасырдың басында-ақ Еуропа, орыс әдебиетінің биік деңгейіне көтерді.

**2-жүргізуші:** Мағжан Жұмабаев – қазақ өлеңінің ұлттық бояуыменен рухын ұстана отырып, оны түрлендіріп айтқан, адам жанының сұлулығы мен сыр сымбатын жырлаған, осылайша қалың оқырманның жүрегіне жол ашқан халқының білікті де парасатты ақыны. Өлмес өлең тудырып, артына өшпес із қалдырған, осы бір Мағжан сынды ғажайып ақынның аруақты жырына тағзым еткен абзал.

**1-жүргізуші:** «Күн шығыстан бір пайғамбар күтеді», деп Мағжан Жұмабаевтың өзі айтқандай аға буын, жас толқыннан тың тосын дүниелер күтеді. Ендеше әдебиет сүйер қауым бүгінгі әдеби кешіміз осыған дәлел.

**2-жүргізуші:** «Мағжан мәдениеті зор ақын. Сыртқы кестенің келісімі мен күйшілдігіне қарағанда, бұл бір заманның тегінен асқандай, сезімі жетілмеген қазақ қауымынан ертерек шыққандай… Сондықтан бүгінгі күннің бар жазушысының ішінен келешекке бой ұрып, артқы күнге анық қалуға жарайтын сөз – Мағжанның сөзі. Одан басқамыздың бәріміздікі күмәнді, өте сенімсіз деп білемін» деп жазды.

**1-жүргізуші:** Иә, Жүсіпбек Аймауытов сөзімен айтсақ, “Мағжан сыршылдығымен, суретшілігімен, сөзге еркіндігімен, тапқыштығымен күшті, маржандай тізілген, торғындай үлбіреген нәзік үнді күйімен, шерлі, мұңды зарымен күшті”. Оның өлеңдері “әлде өкіндіреді, әлде мұңайтады, әлде жылатады, әлде есіркетеді, әлде жігер береді”.
**2-жүргізуші:** Ендешеақынның қаламынан туған жыр шумақтарының да кезегі келген секілді. Ақын өлеңдеріне кезек берейік. (Ақынның өлеңдері оқылады)

**Көркем, Мейрамбек, Әділет, Інжу**

**1-жүргізуші:** Мағжан нені айтса да, бейнелеп айтады. Ол үшін даланың тауы да, суы да, желі де ғажайып. Ақын өлеңдерінде адам мен табиғат астасып жатады. Қай шығармасында да Мағжан осы екі ұғымды бірлікте алып жырлайды. Бір өлеңінде анасына, жарына, жалпы адамға деген махаббатын туған жерге катысты сезімімен ұштастырып жатса, енді бір жырларында сол табиғаттың асыл жемісі – адамды бәрінен жоғары қояды. Бұған дәлел – "Сен сұлу" өлеңі.
6 «Ә» **сынып оқушысы Күндебек Ақзеренің орындауында «Сен сұлу» әні.**

**2-жүргізуші:** Елбасы Нұрсұлтан Әбішұлы Назарбаевтың «Тарих толқынында» кітабында: «Қазақтың асыл перзенті, алты Алаштың ардақтысы, халқы үшін, елінің болашағы үшін жарқырап жанған, күнге ғана табынған, өзіне ғана бағынған, жүрегі мен жаны от, иманы мен ары – от Мағжан Жұмабаевтың поэзия әлеміндегі сәулесі – мәңгі сөнбес жұлдыз, қайталанбас құбылыс!»,-деп жазды.

**1-жүргізуші:** Иә, қазақ әдебиетін XX ғасырдың басында-ақ әлемдік деңгейге көтеріп, ұлтымыздың ұлы ақынына айналған поэия пайғамбарын қалай ұлықтасақта жарасады.

**2-жүргізуші: Ендеше ақын тралы тың деректерге кезек берейік.**

**Альмира, Жанель, Жомарт, Расул, Шұғыла, Аян, Ақтоты, Сара, Нурислам, Айдана, Назым.**

**2-жүргізуші:** Рымғали Нұрғалидың сөзімен айтсақ: «Мағжан поэзиясы мәңгі өлмес, ұрпақтан-ұрпаққа жалғасар алтын көпір, асыл қазына, інжу-маржаны, махаббат, сүйіспеншілік, ғашықтық стихиясының сан алуан тылсым, жұмбақ күйлерін шерткен, терең ақындық шабыттан толқып туған, адам жүрегінің мың сан дірілін шеберлікпен бейнелеген, ішкі мазмұны мен түр кестесі жымдаса ұласқан, ықшам, жинақы, жұп-жұмыр жауһар дүние»
**1-жүргізуші:** **Алдарыңызда ақынның ізбасарлары, ақынның өмірінен көрініс көрсетеді**

**Алмаз, Альтайыр, Бекасыл, Айдана.**

**2-жүргізуші:** Алаш қайраткері Мағжан Жұмабаевтың ақындық,педагогтік, ғалымдық қырларына қоса ән де шығарғандығын біреуіміз білсек, біреуіміз білмеспіз. Қай кезеңде де тыңдаған жанды, шымырлаған нәзік иіріммен бірден баурап әкететін «Дайдидау» әні ақынның төл туындысы. Талай жарыстарда жүлделі орындарды қанжығасына байлатқан «Дайдидау» әні қазір біздің сахнамызда да орындалады.

**«Дайдидау» әні орындайтын 6 «Ә» сынып оқушылары**

**Абдезім Гүлдария мен Аманбай Айдананың орындауында**

**1-жүргізуші:**  «Тау алыстаған сайын айқындала береді» дегендей, араға жылдар салып, «Кейде айбынды асқақ сөз айтқан» , кейде «жүректі қытықтап тереңнен суырған, ғажайып сыршыл ақын Мағжанды еске алғанда оның әсемдік әлемін айғақтаған сұлу жырларының, Мұхтар Әуезовше айтқанда «Жарқыраған әшекей» екендігіне қазақ поэзиясының нәрлісі, ең бір сәулелісі екендігіне көзіміз жете түсері хақ.

**Келесі кезекте «Адай» күйі орындайтын Құттыбек Нурислам**

**Ән «Біргеміз» орындайтын Абдраманов Альтайыр**

**2-жүргізуші:** Міне, ақын өлеңдерінен бастау алған жас ақындар өз ойларынан шыққан жыр шумақтарын нақышына келтіріп оқып жатыр, әрине бүгінгі күн өрелі сөздер мен талғамды идеяға толы шумақтар болғанын да айта кету керек.

**1-жүргізуші:** Осымен қазақтың асыл перзенті, алты Алаштың ардақтысы -Мағжан Жұмабаевтың 130 жасқа толуына арналған әдеби кешіміз өз мәресіне жетті.

**2-жүргізуші:** Жас шәкірттеріміздің өнері шыңдала берсін, биіктерден көріне беріңіздер. Мерекенің өтуіне атсалысқан барлықтарыңызға ризашылығымызды білдіреміз! Сау саламатта болыңыздар!

